Salaspils 1. vidusskola

**Salaspils 1. vidusskola** ir Salaspils novada domes pašvaldības iestāde. Mācības notiek latviešu valodā. Skola piedāvā gan pamatizglītības, gan vidējās izglītības programmas. 

## Vēsture
Salaspils vidusskolu dibināja pēc Rīgas HES būvēšanas uzsākšanas 1967. gadā, sākotnēji tā bija divplūsmu skola (latviešu un krievu), taču pēc Salaspils 2. vidusskolas izveides 1973. gada mācības notika vienīgi latviešu valodā. 

1980—1990. gados skola specializējās tēlotājā mākslā no 1. līdz 8. klasei, kā arī vidusskolas klasēs tika padziļināti mācīta fizika un matemātika. Ar 2017. gada 1. septembri skola uzsāka darbību jaunā ēkā Ceru ielā 1, kur mācās 7.-12. klašu skolēni.

2022./2023. mācību gadā skolā strādā 15 skolas absolventu.

### Skolas direktori
* Jānis Tikmers (1967. augusts – 1971. februāris) 
* Vasilijs Ļikonovs (1971. februāris – 1971. augusts) 
* Juris Vrubļevskis (1971. septembris – 1974. jūnijs) 
* Brigita Vrubļevska (1974. jūlijs – 1975. augusts) 
* Kārlis Čudars (1975. septembris – 1977. aprīlis) 
* Austris Vasips (1977. aprīlis – 1979. augusts) 
* Sergejs Kazeko (1979. septembris – 1980. augusts) 
* Jānis Gūtmanis (1980. septembris – 1982. maijs) 
* Jānis Locāns (1982. maijs – 1985. janvāris) 
* Agris Eglītis (1985. janvāris – 1995. februāris) 
* Egils Krēsliņš (1995. februāris – 1996. jūlijs) 
* Elita Pušpure (1996. jūlijs - 2006. marts) 
* Vera Kalniņa (2006. marts - 2022. septembris)
* Inese Paidere (no 2022. oktobra)

## Izglītības programmas
Salaspils 1. vidusskolā var apgūt izglītību šādās izglītības programmās:

* Vispārējā pamatizglītības programmā; 
* Speciālās pamatizglītības programmā izglītojamiem ar mācīšanās traucējumiem;
* Vispārējās vidējās izglītības programmas trīs virzienos (tehnoloģiju virziens, eksaktais virziens, kā arī radošuma un sociālais virziens);

## Darbība starptautiskos projektos
### Darbība Comenius projektos
No 2006. līdz 2009. gadam kopā ar Vācijas, Polijas un Somijas skolēniem un skolotājiem, skola iesaistījās Comenius projektā "Tradīcijas un ierašas skolas gada kalendārā".

No 2010. līdz 2012. gadam skolas skolēni un skolotāji piedalījās Comenius projektā *[http://europeatthestage.blogspot.com/ Europe@the_stage]*, kura ietvaros, kopā ar piecām citām Eiropas valstīm (Slovēniju, Beļģiju, Ungāriju, Čehiju un Spāniju) tika apgūtas visu iesaistīto valstu tautas dziesmas un dejas.

### Darbība eTwinning projektos
Darbību eTwinning projektos skola uzsāka jau 2005. gadā angļu valodas stundās sadarbojoties ar Grieķijas skolēniem. Pēc tam tika veiksmīgi realizēti divi projekti vācu valodā: *Schulrucksack und Inhalt fotografieren* un *Jung sein*. 2012./2013. mācību gadā notika sadarbība četros projektos: 5. klasēm - Ziemassvētku apsveikumu sūtīšana uz 12 dažādām Eiropas valstīm projektā *Christmas cards and traditions*, projekts informācijas tehnoloģiju jomā *Let's do IT together* un iepazīšanās ar citu valstu ēdieniem projektā *Let's cook*, kā arī 2. semestrī tika uzsākts projekts 8. klašu skolēniem vācu valodā *In der Welt der Medien*. 2013./2014. mācību gadā 5.klase darbojās projektā *Sharing culture through cooking* ar Katalonijas skolēniem, bet 9. klases, darbojoties vācu valodas projektā *Deutsch ist mehr als Bratwurst*, ieguva Eiropas kvalitātes sertifikātu.

### Darbība Erasmus+ projektos
2015. gadā tika apstiprināts Erasmus+ projekts "The Mysteries of European Capitals", kura laikā līdz 2017. gadam tiks meklētas un filmētas leģendas par projektā iesaistīto valstu galvaspilsētām, veidoti elektroniski mācību līdzekļi un pētīti UNESCO objekti. Projekts apvieno skolēnus un skolotājus no sešām Eiropas valstīm — Lietuvas, Latvijas, Horvātijas, Bulgārijas, Rumānijas un Spānijas.

2016. gadā skola uzsāk dalību vēl vienā Erasmus+ projektā "My World - in the drop of water”. Projektā iesaistītas sešas skolas no dažādām Eiropas valstīm - Lietuvas, Latvijas, Nīderlandes, Turcijas, Portugāles un Igaunijas. 

2019. gadā tiek uzsākts Erasmus+ projekts „European Student Theater Lab – Act for EU citizenship”, kurā piedalās arī skolas no Itālijas, Spānijas, Beļģijas un Kipras, bet 2021. gadā vēl viens Erasmus+ projekts. 

## Ārējās saites
Salaspils 1. vidusskolas mājaslapa

## Atsauces